O skupnom naplaćivanju i Medicareu

Skupno naplaćivanje (bulk billing) omogućuje vlasnicima Medicare kartica pristup besplatnim zdravstvenim uslugama, što olakšava dobivanje potrebne skrbi, kada Vam je to potrebno.

Australska vlada ulaže u Medicare kako bi Australcima osigurala bolji pristup zdravstvenoj skrbi po pristupačnim cijenama, hitnoj njezi i podršci za mentalno zdravlje.

# Što je skupno naplaćivanje?

Skupno naplaćivanje znači da Vi za uslugu ne plaćate ništa. Medicare plaća izravno Vašem liječniku, što Vam omogućuje pristup zdravstvenoj skrbi bez troškova iz vlastitog džepa.

# Kako funkcionira skupno naplaćivanje?

* Korak 1: Posjetite svog liječnika opće prakse ili zdravstvenog radnika. Ako Vaš liječnik nudi skupno naplaćivanje, na pregled trebate ponijeti svoju Medicare karticu.
* Korak 2: Uz Vaše dopuštenje, Vaš liječnik opće prakse podnosi zahtjev izravno Medicareu za pruženu uslugu.
* Korak 3: Nije potrebno plaćanje. Budući da Medicare plaća izravno Vašem liječniku, na pregledu ne trebate ništa platiti.

# Koje se usluge obično skupno naplaćuju?

* Posjeti liječniku opće prakse i telezdravstvene usluge: Mnogi liječnici opće prakse nude skupno naplaćivanje, osobito za djecu mlađu od 16 godina, umirovljenike, ili one sa zdravstvenom iskaznicom (Health Care Card).
* Patološke i dijagnostičke usluge: Neke pretrage krvi i rendgensko snimanje se mogu skupno naplatiti, ovisno o pružatelju usluga.
* Očni pregledi: mnogi optičari nude skupno naplaćivanje za preglede vida.
* Posjete stomatologu: mnogi stomatolozi nude skupno naplaćivanje za stomatološke preglede za djecu koja ispunjavaju uvjete prema rasporedu beneficija za dječje stomatološke usluge (Child Dental Benefits Schedule – CDBS).

# Što ako moj liječnik ne nudi usluge skupnog naplaćivanja?

Ako Vaš liječnik ne nudi skupno naplaćivanje, ipak možete tražiti Medicare beneficiju nakon što platite puni iznos.

* Plaćanje unaprijed: plaćate punu cijenu i zatim od Medicarea tražite povrat novca za tu uslugu. Za više informacija o dobivanju Medicare beneficija, posjetite Services Australia web stranicu (https://www.servicesaustralia.gov.au/).

# Kako pronaći pružatelje usluga koji skupno naplaćuju u Vašoj blizini

* Koristite online alate: alat za pretraživanje ‘Pronađi zdravstvenu uslugu’ (‘Find a Health Service’)(https://www.healthdirect.gov.au/australian-health-services) Vam može pomoći u pronalaženju liječnika opće prakse i stručnjaka koji nude skupno naplaćivanje.
* Nazovite unaprijed: Prije svog zakazanog termina nazovite kliniku i pitajte naplaćuju li skupno i postoje li neki uvjeti, kao na primjer dob ili status zdravstvene kartice.

# Više informacija

Sada više Australaca ima pristup besplatnim uslugama liječnika opće prakse, putem novih poticaja za skupno naplaćivanje. Da biste saznali više o tome kako Vam Medicare može pomoći, posjetite medicare.gov.au/stronger (http://medicare.gov.au/stronger).